
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	                  Bucureşti, 29.09.2010 

     Pl-x 404/2010


     R A P O R T  
asupra propunerii legislative pentru modificarea Legii nr.303/2004 privind statutul judecătorilor şi procurorilor
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea Legii nr.303/2004 privind statutul judecătorilor şi procurorilor, trimisă cu adresa nr. Pl-x 404/2010 din 20 septembrie 2010, înregistrată sub nr.31/800 din 21 septembrie 2010.
Potrivit prevederilor art. 75 din Constituţia României, republicată, şi ale art.92 alin. (8) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este prima Cameră sesizată. 

Consiliul Legislativ a avizat favorabil iniţiativa legislativă, conform avizului nr. 6702 din 7 iunie 2010.

Consiliul Superior al Magistraturii, a avizat favorabil propunerea legislativă prin hotărârea nr. 526 din 10 iunie 2010.
Guvernul prin punctul de vedere transmis cu adresa nr. 2409 din 17 septembrie 2010 nu susţine adoptarea iniţiativei legislative precizând că examenul organizat în condiţiile art. 33 din Legea nr. 303/2004 reprezintă o derogare de la modalitatea generală de admitere în magistratură, ce are drept scop acoperirea posturilor vacante de judecător sau procuror existente în sistemul judiciar. Inexistenţa unei prevederi legale de natură să impună anumite restricţii temporare, atât cu privire la promovarea în funcţie, cât şi cu privire la detaşarea, delegarea sau transferul acestor magistraţi, este de natură să lipsească de conţinut însuşi scopul instituirii acestei modalităţi de admitere în magistratură. Art. 33 alin. (14) din Legea nr. 303/2004 nu creează un regim discriminatoriu.
Propunerea legislativă are ca obiect de reglementare abrogarea alineatului (14) al art. 33 din Legea nr. 303/2004 privind statutul judecătorilor şi procurorilor. Iniţiatorul motivează intervenţia legislativă în expunerea de motive prin faptul că „interdicţia prevăzută de alin. (14) al art. 33 din Legea nr. 303/2004 nu este justificată şi se consideră că se impune abrogarea acesteia, având în vedere falsa premisă care o fundamentează, aceea că delegarea şi detaşarea reprezintă drepturi ale judecătorilor şi procurorilor – şi faptul că, ţinând cont de caracterul general, menţinerea acesteia poate avea, în unele situaţii, consecinţe asupra sistemului judiciar.” De la numirea în funcţia de judecător sau procuror, aceştia exercită aceleaşi atribuţii, au aceleaşi drepturi şi obligaţii, impunându-se unitate de statut sub toate aspectele, nefiind permisă crearea de categorii de magistraţi cărora li se aplică reguli diferite.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat această iniţiativă legislativă în şedinţa din 29 septembrie 2010. 
La şedinţa Comisiei juridice, de disciplină şi imunităţi au fost prezenţi 15 deputaţi din totalul de 27 membri ai acesteia. 

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea Legii nr.303/2004 privind statutul judecătorilor şi procurorilor.
În raport cu obiectul său, ce vizează modificarea unei legi organice, propunerea legislativă face parte din categoria legilor organice. 

  PREŞEDINTE,                              SECRETAR,                                                                                                 

 

   Daniel BUDA                     Gabriel ANDRONACHE                                      

Expert,
Roxana David

